|  |  |
| --- | --- |
| Numri i lëndës: | 2019:255629 |
| Datë: | 24.11.2021 |
| Numri i dokumentit: | 02432400 |

**P.nr.1473/2019**

**NË EMËR TË POPULLIT**

**GJYKATA THEMELORE NË PRIZREN - Departamenti i Përgjithshëm**, gjyqtarja Arjeta Gashi, me bashkëpunëtorin profesional Uran Zogaj, në çështjen penale kundër të akuzuarit K.K., nga Prizreni, rruga ” **..........** ”, **..........,** kati i parë, për shkak të veprës penale shpërdorimi i pasurisë së huaj, nga neni 318 par. 1 të Kodit Penal të Republikës së Kosovës (KPRK), sipas aktakuzës së Prokurorisë Themelore në Prizren, PP/II nr. 2332-9/19 të datës 04.11.2019, pas mbajtjes së shqyrtimit fillestar, në prezencën e Prokurorit të Shtetit Shahadin Destani dhe të akuzuarit K.K., më datë **23.11.2021**, mori dhe shpalli, ndërsa më datë 24.11.2021 përpiloj këtë:

**A K T GJ Y K I M**

**I akuzuari,**

**K.K.,** nga i ati **..........** dhe e ëma **..........**, e lindur **..........**, i lindur më **..........**, në Prizren, ku edhe tani banon, në rrugën ” **..........**”, **..........**, kati i parë, i pamartuar, ka të kryer shkollën fillore, i papunë, i gjendjes së dobët ekonomike, shqiptar, shtetas i Republikës së Kosovës, me numër personal **..........,.**.

**ËSHTË FAJTOR**

Se më datë 14.07.2019, rreth orës 20:30 minuta, në Prizren, me qëllim të përfitimit të kundërligjshëm të dobisë pasurore për vete, e përvetëson pasurinë e cila i është besuar atij nga E.B., punëtorja e SH.P.K. “**..........**” pronë e të dëmtuarit L.B., ashtu që kontrakton marrjen me qira të veturës markës dhe tipit “**..........**”, me ngjyrë hiri, me targa të regjistrimit **..........** ,me nr. të shasisë: **..........**, viti i prodhimit 2012, për shfrytëzim të përkohshëm në periudhën kohore 14.07.2019 deri më 16.08.2019, por me datë 25.08.2019 veturën e marrë me qira nga i dëmtuari e ndërron me personin D.E., të cilit ia jep veturën e lartcekur dhe ia merr motoçikletën e markës “**..........**”, duke mos ia kthyer veturën të dëmtuarit, me ç’rast të njëjtit i shkakton dëm material.

**Me këto veprime ka kryer** **veprën penale shpërdorimi i pasurisë së huaj, nga neni 318 par. 1 të KPRK-së.**

Andaj gjykata sipas dispozitave ligjore të lartcekura dhe në harmoni me nenet 7, 8, 9, 10, 38, 39, 46, 47, 48, 49, 69, 70 dhe nenit 365 të Kodit të Procedurës Penale të Republikës së Kosovës,të akuzuarit i shqipton:

**DËNIM ME KUSHT**

Ashtu që ia vërteton:

* **Dënimin me burgim** në kohëzgjatje prej **tre (3) muajve**, i cili dënim **nuk do të ekzekutohet** në periudhën e verifikimit **prej një (1) viti** nga dita e plotfuqishmërisë së këtij aktgjykimi, nëse i akuzuari nuk kryen vepër të re penale.
* **Dënimin me gjobë** në shumën prej **200 € (dyqind) euro**, i cili dënim **nuk do të ekzekutohet** në periudhën e verifikimit **prej një (1) viti** nga dita e plotfuqishmërisë së këtij aktgjykimi, nëse i akuzuari nuk kryen vepër të re penale.

Obligohet i akuzuari që në emër të paushallit gjyqësor të paguaj shumën prej 20 € dhe në emër të fondit për kompensim të viktimave të krimit shumën prej 30 €, të gjitha këto në afat prej 15 ditësh, nga dita e plotfuqishmërisë së këtij aktgjykimi, nën kërcënimin e ekzekutimit të dhunshëm.

I dëmtuari L.B., nga Prizreni, rruga “**..........**” nr..., për realizimin e kërkesës pasurore-juridike, udhëzohet në kontest të rregullt juridiko-civil.

**A r s y e t i m**

Prokuroria Themelore në Prizren, pranë kësaj gjykate ka parashtruar aktakuzën 2332-9/19 të datës 04.11.2019, kundër të akuzuaritK.K., nga Prizreni, rruga ” **..........**”, **..........**, kati i parë, për shkak të dyshimit të bazuar se ka kryer veprën penale shpërdorimi i pasurisë së huaj, nga neni 318 par. 1 të KPRK-së.

Në shqyrtimin fillestar të mbajtur më datë 23.11.2021, i akuzuari ka pranuar fajësinë për veprën penale e cila i vihet në barrë sipas aktakuzës. Gjithashtu, i akuzuari i premton gjykatës që në të ardhmen do të jetë më i kujdesshëm, të mos përsërisë vepra penale të kësaj natyre dhe të mos bie ndesh me ligjin.

Prokurori i shtetit nuk e kundërshtoi pranimin e fajësisë nga ana e të akuzuarit, pasi që vlerëson se pranimi është bërë në mënyrë vullnetare dhe gjen mbështetje në provat të cilat janë siguruar në këtë çështje penale, andaj në kuptim të nenit 248 të KPRK-së, ndërkaq pranimin i fajësisë nga i akuzuari, gjykata ta merr si rrethanë lehtësuese me rastin e caktimit të llojit dhe lartësisë të dënimit.

Bazuar në pranimin e fajësisë dhe konform dispozitave të nenit 246 e 248 të KPPRK-së, gjykata nuk është lëshuar në procedimin e provave.

Gjykata në shqyrtimin fillestar nga pranimi i fajësisë së të akuzuarit dhe provave materiale në shkresat e lëndës, ka vërtetuar këtë gjendje faktike:

Është vërtetuar plotësisht se K.K., më datë 14.07.2019, rreth orës 20:30 minuta, në Prizren, me qëllim të përfitimit të kundërligjshëm të dobisë pasurore për vete, e përvetëson pasurinë e cila i është besuar atij nga E.B., punëtorja e SH.P.K. “**..........**” pronë e të dëmtuarit L.B., ashtu që kontrakton marrjen me qira të veturës markës dhe tipit “**..........**”, me ngjyrë hiri, me targa të regjistrimit **..........**, me nr. të shasisë: **..........**, viti i prodhimit 2012, për shfrytëzim të përkohshëm në periudhën kohore 14.07.2019 deri më 16.08.2019, por me datë 25.08.2019 veturën e marrë me qira nga i dëmtuari e ndërron me personin D.E., të cilit ia jep veturën e lartcekur dhe ia merr motoçikletën e markës “**..........**”, duke mos ia kthyer veturën të dëmtuarit, me ç’rast të njëjtit i shkakton dëm material.

Gjykata gjendjen e këtillë faktike e ka vërtetuar nga pranimi i fajësisë nga ana e të akuzuarit, i cili vullnetarisht ka pranuar fajësinë për veprën penale për të cilën akuzohet, për shkak të së cilës gjykata fare nuk ka administruar provat.

Sipas detyrës zyrtare, gjykata konform nenit 257 të KPPRK-së, nuk gjeti se ekziston ndonjë provë e pa pranueshme, në tërësi ka vërtetuar se i akuzuari ka kuptuar natyrën dhe pasojat e pranimit të fajësisë për veprën penale e cila i vihet në barrë e që pranimi i fajësisë është bërë në mënyrë vullnetare dhe pa kushtëzime. Pranimi i fajësisë mbështetet në fakte dhe prova materiale të cilat janë paraqitur në aktakuzë, për të cilat i akuzuari ka qenë i njoftuar me kohë me të gjitha provat materiale.

Gjykata erdhi në përfundim se pranimi i fajësisë nga ana e të akuzuarit është bërë në pajtim me nenin 248 të KPPRK-së dhe faktet që përmban aktakuza, ku në veprimet e të akuzuarit formohen të gjitha elementet e veprës penale shpërdorimi i pasurisë së huaj, nga neni 318 par. 1 të KPRK-së, ku për këtë gjykata të akuzuarin e shpalli fajtor dhe ia shqiptoi dënimin me kusht, duke ia vërtetuar dënimin me burgim në kohëzgjatje prej 3 (tre) muajve dhe dënim me gjobë në shumë prej 200 € (dyqind) euro, të cilët dënime nuk do të ekzekutohen, po që se i akuzuari në afatin e verifikimit prej 1 (një) viti nga dita e plotfuqishmërisë së këtij aktgjykimi nuk kryen vepër tjetër penale.

Gjatë marrjes së vendimit mbi dënimin ndaj të akuzuarit K.K., gjykata vlerësoi të gjitha rrethanat në kuptim të dispozitave të nenit 69 dhe 70 të KPRK-së, të cilat ndikojnë në zgjedhjen e llojit dhe lartësisë së dënimit.

Gjatë vendosjes mbi dënimin, gjykata si rrethanë rënduese nuk gjeti ndonjë rrethanë veçanërisht rënduese, ndërsa si rrethana lehtësuese ka konsideruar: pranimin e fajësisë nga i akuzuari që në shqyrtimin fillestar, pendimin për kryerjen e veprës penale, rrethanën personale se është i gjendjes së dobët ekonomike dhe premtimin se nuk do të përsërisë vepra të tilla të kundërligjshme.

Andaj duke u bazuar në këto rrethana, gjykata të akuzuarit i shqiptoi sanksionin penal sikurse në dispozitiv të këtij aktgjykimi, duke konsideruar se sanksioni i shqiptuar i përgjigjet shkallës së përgjegjësisë penalo-juridike të tij dhe të gjitha rrethanave lidhur me çështjen penale në fjalë dhe se me këtë sanksion do të arrihet qëllimi preventiv i dënimit, që në të ardhmen i njëjti të jetë më i kujdesshëm dhe të përmbahet nga veprimet e tilla.

Vendimin mbi shpenzimet e procedurës penale, gjykata e mori në kuptim të nenit 450, 451 dhe 453 të KPPRK-së.

Vendimi mbi pagesën e kompensimit për Fondin e Kompensimit të Viktimave është marrë në kuptim të nenit 6 dhe 39 par. 3 pika 1 të Ligjit nr. 05/L-036 për Kompensim të Viktimave të Krimit.

Vendimi për udhëzimin e të dëmtuarit për realizimin e kërkesës pasurore-juridike në kontest të rregullt civil është marrë në pajtim me nenin 463 par. 1 dhe 2 të KPPRK-së.

Nga të cekurat më lartë u vendos si në dispozitiv të këtij aktgjykimi.

**GJYKATA THEMELORE PRIZREN**

**DEPARTAMENTI I PËRGJITHSHËM , DIVIZIONI PENAL**

**2019:255629, 24.11.2021**

**G j y q t a r j a**

**\_\_\_\_\_\_\_\_\_\_\_\_\_\_\_\_\_\_\_\_**

**Arjeta Gashi**

**KËSHILLË JURIDIKE:** Kundër këtij aktgjykimi është e lejuar ankesa në afat prej 15 (pesëmbëdhjetë) ditëve nga koha e pranimit të të njëjtit, Gjykatës së Apelit në Prishtinë, nëpërmjet kësaj Gjykate Themelore.